
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
№ РС-086-21-035
Днес, 21.04.2021г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И :
 Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-016 от 10.02.2021г.  на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-86/03.02.2021 година.
Сигналът е насочен срещу Цветана Радева– общински съветник в Общински съвет З.  (ОбС-З. ).
	В сигнала се съдържат твърдения за това, че Цветана Радева, като общински съветник в ОбС-З., е участвала в заседания на Общинския съвет, на които е разглеждана, обсъждана и гласувана докладна записка относно разпореждане с гори – общинска собственост за промишлен дърводобив, изготвена от Г. С.– ръководител на Общинско звено „Гора“ в Община З.  и племенница на Радева. По време на заседанията Радева е взела участие в обсъжданията, като е заявила позиция, че докладната записка касае дърводобив за нуждите на местното население. Твърди се, че постъпващите в Община З.  приходи от добива на дървесина се отразяват на получаваното от С.  възнаграждение. В тази връзка се изразяват съмнения, че с участието си в обсъждането и гласуването на докладната записка Цветана Радева е нарушила разпоредбите на ЗПКОНПИ, касаещи конфликт на интереси.
Като доказателства към сигнала са приложени: Протокол от проведено заседание на ПК „ПКОНПИ“ към ОбС-З.; обяснение от Цветана Радева; запитване от Цветана Радева от 25.01.2021г. до председателя на ОбС-З. относно евентуален конфликт на интереси с Г. С. във връзка с предстоящо гласуване в ОбС-З.; придружително писмо от председателя на ОбС-З. и становище от председателя на ПК „ПКОНПИ“.
Във връзка с твърденията в сигнала Комисията е изискала и получила с писмо вх. № ЦУ01-6318/30.03.2021г. на КПКОНПИ от председателя на Постоянна комисия за противодействие на корупцията и отнемане на незаконно придобитото имущество към ОбС-З. заверени копия от следните документи: Клетвен лист на Цветана Радева; Решение № 124-МИ/27.10.2019г. на Общинска избирателна комисия З. ; Протокол № 1 от 14.11.2019г., Протокол № 7 от 23.12.2020г., Протокол № 18 от 15.01.2021г. и Протокол № 19 от 28.01.2021г. от заседания на ОбС-З.; Докладни записки от С. Г. – кмет на община З.  с рег. № 00-13212/17.12.2020г. и рег. № 00-13238 от 22.01.2021г. на ОбС-З.. Комисията е изискала и получила с писмо вх. № ЦУ01-4932/11.03.2021г. на КПКОНПИ от кмета на Община З.  заверени копия от: длъжностна характеристика за „Ръководител на общинско звено „Гора“ към Община З. от 30.06.2020г.; Трудов договор № 25/13.04.2020г.; Допълнително споразумение от 30.06.2020г. към Трудов договор № 25/13.04.2020г.; Докладна записка от С. Г., кмет на Община З. , с рег. № 07-01-4/22.01.2021г. на Община З. 
Комисията служебно е извършила справки в Търговски регистър и регистър на юридическите лица с нестопанска цел, регистър НБД „Население“ и на електронната страница на Община З. 
От събраните в хода на административното производство доказателства,
              Комисията  установи следното от фактическа страна:
Сигналът е подаден от лице с посочени две имена, адрес и телефон.
Цветана Радева е избрана за общински съветник в ОбС-З., видно от Решение № 124-МИ от 27.10.2019г. на ОИК-З. и подписан от нея клетвен лист от 14.11.2019г.
Г. П. Д. - С.  е назначена на работа в Община З.  на длъжност „лесничей“, в Общинско звено „Гора“ към Община З.  с трудов договор № 25/13.04.2020г, сключен с кмета на Община З. . С допълнително споразумение от 30.06.2020г., подписано от кмета на Община З., С.  е преназначена на длъжност „Ръководител Общинско звено „Гора“. 
От направена справка в регистър НБД „Население“ се установи, че Г. П. Д. - С.  е дъщеря на сестрата на Цветана Радева.
На 17.12.2020г., С. Г., кмет на община З., е внесъл за разглеждане и обсъждане в Общински съвет З.  докладна записка, изготвена от Г. С.– ръководител на Общинско звено „Гора“, относно „Приемане на частичен Годишен план за ползване на дървесина през 2021г. в горските територии – общинска собственост и определяне на начина за ползване на дървесина“ с рег. № 00-13212/17.12.2020г. на ОбС-З. На 23.12.2020г., на редовно заседание на ОбС-З., е разгледана внесената от кмета на община З.  докладна записка. Видно от представения по преписката Протокол № 17/23.12.2020г. Цветана Радева е присъствала на  заседанието на ОбС-З., взела е участие в обсъждането на докладната и е гласувала „за“ нейното приемане. С 4 гласа „за“, 5 „против“ и 3 „въздържал се“ Общински съвет З.  е приел Решение № 137/23.12.2020г., с което не подкрепя внесената докладна записка. На 15.01.2021г. е проведено заседание на ОбС-З., на което е преразгледано взетото Решение № 137/23.12.2020 година. Видно от Протокол № 18/15.01.2021г., Цветана Радева е участвала в заседанието и е гласувала „против“ Решение № 137/23.12.2020г. на ОбС-З.. С 8 гласа „за“ и 5 „против“ ОбС-З. е приел Решение № 148/15.01.2021г., с което потвърждава взетото Решение № 137/23.12.2020г. На 22.01.2021г., С. Г., кмет на община З., е внесъл за разглеждане и обсъждане в Общински съвет З.  докладна записка, изготвена от Г. С.– ръководител на Общинско звено „Гора“, относно „Приемане на частичен Годишен план за ползване на дървесина през 2021г. в горските територии – общинска собственост и определяне на начина за ползване на дървесина“ с рег. № 00-13238/22.01.2021г. на ОбС-З. На 28.01.2021г., на редовно заседание на ОбС-З., е направено предложение включената като т. 6 от дневния ред докладна записка да отпадне. Видно от представения по преписката Протокол № 19/28.01.2021г. Цветана Радева е присъствала на  заседанието на ОбС-З., но не е гласувала по направеното предложение, поради направен самоотвод.
             Въз основа на така изяснената фактическа обстановка, Комисията установи следното от правна страна:
Сигналът е подаден от лице, идентифицирано по реда на чл. 48, ал. 1 от ЗПКОНПИ.
За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Цветана Радева, в качеството ѝ на общински съветник в Общински съвет З. , е лице, заемащо висша публична длъжност, по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ. 
            Обстоятелството, че Г. П. - С.  е дъщеря на сестрата на Цветана Радева, обуславя свързаност между С.  и Радева по смисъла на §1, т.15, буква „а“ от ДР на ЗПКОНПИ. Наличието на свързани лица само по себе си не представлява конфликт на интереси. Свързаността създава риска от такъв в случаите, при които лицето, заемащо висша публична длъжност, упражнява правомощия или изпълнява задължения по служба в частен интерес на свързаното с него лице. От значение за установяване или неустановяване на конфликт на интереси е конкретно поведение на лицето, заемащо висша публична длъжност, при изпълнение на правомощията му по служба, както и дали това поведение е в частен интерес - негов или на свързано с него лице.
Съгласно чл.33, ал.1 от Закона за местното самоуправление и местната администрация (ЗМСМА), общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. 
В хода на производството се установи, че Цветана Радева, в качеството ѝ на общински съветник в ОбС-З., е упражнила правомощия по служба като е: 1. присъствала на заседание на ОбС-З. от 23.12.2020г., на което взела е участие в обсъждането на докладна записка с рег. № 00-13212/17.12.2020г. на ОбС-З. относно „Приемане на частичен Годишен план за ползване на дървесина през 2021г. в горските територии – общинска собственост и определяне на начина за ползване на дървесина“  и е гласувала „за“ нейното приемане; 2. Присъствала на заседание на ОбС-З. от 15.01.2021г. и е гласувала „против“ Решение № 137/23.12.2020г. на ОбС-З., с което се отхвърля горепосочената докладна записка. 
             Упражнените от Радева правомощия са при липса на частен интерес, неин или на свързаното с нея лице Г. П. – С. Това е така, тъй като в конкретния случай Радева, упражнявайки вменените си по закон правомощия по служба, не е поставила в привилегировано положение себе си или свързаното с нея лице и не е настъпила реална възможност за реализиране на конкретна облага. До този извод се стига предвид следните обстоятелства: Съгласно чл. 7, ал. 1 от Наредба за условията и реда за възлагане изпълнението на дейности в горските територии - държавна и общинска собственост, и за ползването на дървесина и недървесни горски продукти ползването на дървесина в горските територии - общинска собственост, се извършва въз основа на годишен план, изготвен от общината. Служител от общината, отговорен за това, е С., която като ръководител на Общинско звено „Гора“ и съгласно длъжностната си характеристика „управлява, организира, ръководите, контролира и координира цялостната дейност в Общинско звено „Гора“ и „провежда общинската и държавна политика за устойчиво управление и стопанисване на горите на територията на Общинска гора“. Отделно от това следва да се отбележи, че определеният размер на получаваното от С.  възнаграждение не е поставен в зависимост от други фактори, в това число и приходи от добив на дървесина, видно от представения по преписката трудов договор. Поради това, макар и изготвила докладната записка и приложения към нея частичен годишен план, свързаното с Радева лице – Г. С. е изпълнявала служебните си задължения и не е имала частен интерес от нейното приемане на заседание на Общинския съвет. Липсата на предпоставки за реализиране на облага от страна на Радева и свързаното с нея лице С.   води и до липсата на релевантен частен интерес, който би могъл да повлияе върху безпристрастното и обективно изпълнение на правомощията по служба, изброени по-горе, от страна на Цветана Радева.
С оглед изложеното може да се заключи, че в настоящия случай, по отношение на Цветана Радева, в качеството ѝ на общински съветник в ОбС-З., са налице два от елементите на състава на конфликт на интереси по чл. 52 от ЗПКОНПИ, а именно: лице заемащо висша публична длъжност и упражнени от лицето правомощия по служба. Липсва обаче третият елемент – наличието на релевантен частен интерес, който би могъл да повлияе върху безпристрастното и обективно изпълнение на правомощията  по служба.
Липсата на частен интерес на лицата, заемащи висша публична длъжност или на свързани с тях лица при упражняването на правомощията или задълженията им по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ.
Водена от горното и на основание чл.74, ал.1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
                                                 РЕШИ:

  НЕ УСТАНОВЯВА конфликт на интереси по отношение на Цветана Радева с ЕГН ***, общински съветник в Общински съвет З.  и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че на заседание на ОбС-З. от 23.12.2020г. е участвала в обсъждането на докладна записка с рег. № 00-13212/17.12.2020г. на ОбС-З., гласувала е „за“ приемането ѝ, и е гласувала „против“ Решение № 137/23.12.2020г. на ОбС-З. на заседание на ОбС-З. от 15.01.2021г., поради липса на частен интерес.
Препис от решението да се изпрати на Окръжна прокуратура – С. с оглед преценка за реализиране на правомощията по чл.76, ал.2 от ЗПКОНПИ.
Препис от Решението да се изпрати на Цветана Радева, общински съветник в Общински съвет З. , на основание чл.75, т.1 от ЗПКОНПИ.




КОМИСИЯ:

         ЗАМЕСТНИК-ПРЕДСЕДАТЕЛ:………./п/…………../АНТОН СЛАВЧЕВ/
         ЧЛЕН: ……………………/п/……..………………/АНТОАНЕТА ЦОНКОВА/

         ЧЛЕН: ………………......…/п/…...……..…………………/ПЛАМЕН ЙОЦОВ/

         ЧЛЕН: ……………...………/п/..………….……………./СИЛВИЯ КЪДРЕВА/

